Stanovisko vlády SR k Návrhu na vyslovenie nedôvery členovi vlády SR Martinovi Froncovi, poverenému riadením MŠ SR

Rezort školstva patrí medzi tie, v ktorých predchádzajúce obdobie reálneho socializmu a jedinej povolenej ideológie pred rokom 1989 napáchalo najťažšie odstrániteľné škody. Nejde len o deformované riadiace a právne prostredie, ale o škody napáchané vo vedomí, ktoré pôsobia s omnoho väčšou zotrvačnosťou, než škody ekonomické.

Počas obdobia pôsobenia ministra Martina Fronca vo vláde SR prešiel  tento rezort najvýraznejšími koncepčnými zmenami od roku 1989. Na jednej strane to bolo obdobie nových systémových pravidiel a parametrov, súbežne  s tým sa dôraz kládol na vyššiu transparentnosť a skvalitňovanie vo všetkých oblastiach

V oblasti „Deti a mládež“ došlo k výraznému zvýšeniu transparentnosti správy a rozdeľovania finančných prostriedkov, k čomu prispelo zrušenie problematického Fondu detí a mládeže. Týmto sa dosiahla po formálnej stránke nová kvalita. Pridelenie prostriedkov Jednote slovenskej mládeže v roku 2005 nie je odrazom systémovej chyby, ale dôkazom toho, že je systém potrebné doladiť z hľadiska obsahu, k čomu sa ministerstvo aktívne prihlásilo.

V oblasti „Šport“ došlo po dlhých rokoch k systémovému kroku, ktorý nastolil právny rámec pre profesionálny šport. Tento proces bude zavŕšený prijatím Zákona o športe, ktorý už MŠ SR predložilo na rokovanie vlády SR.

V oblasti „Veda a technika“ sa Ministerstvu školstva pod vedením ministra Martina Fronca podarilo vypracovať taký nový  Zákon o vede a technike, ktorý si získal nielen politickú podporu v NR SR, ale aj všeobecnú podporu tej časti verejnosti, ktorej sa bezprostredne týka svojím obsahom, teda vedeckej a akademickej obce.  Novovzniknutá  Agentúra na podporu vedy a techniky  predstavuje novú kvalitu tak v  transparentnosti v určovaní priorít v štátnej vednej politike, ako aj transparentnosti v rozdeľovaní verejných zdrojov v tejto oblasti. Spomínaným zákonom sa vniesol do  väzieb medzi štátnymi a neštátnymi  (verejnoprospešnými a súkromnými) výskumnými inštitúciami nový prehľadnejší systém. Podarilo sa výrazne zvýšiť objem na grantové agentúry Vega a Kega.

V oblasti „Vysoké školy“ došlo k realizácii prvej fázy koncepcie rozvoja vysokých škôl, zásadnej pre reformu vysokého školstva. Obsahom bolo nové právne postavenie vysokých škôl, ich odštátnenie a posilnenie samosprávy. Kvôli odporu opozície sa nepodarilo zaviesť systém štedrých sociálnych štipendií, študentských pôžičiek a motivujúcej spoluúčasti  študentov na financovaní svojho vzdelávania. 
Minister Martin Fronc sa osobne zasadzoval o podporu zvyšovania kvality, najmä participáciou na príprave medzinárodnej evalvácie vysokých škôl. Oproti minulosti je Slovensko aktívnejšie v medzinárodných programoch Leonardo a Comenius.

V oblasti „Regionálne školstvo“ došlo k zásadnej reforme právneho prostredia, čo sa premietlo do zmeny zriaďovateľských kompetencií, do normatívneho financovania na žiaka. Obsahová reforma sa začala  čiastkovými krokmi, sú schválené vzdelávacie štandardy tak pre všeobecné ako aj odborné vzdelávanie. Kým doteraz dokumenty hovorili len o tom, čo má učiteľ učiť, teraz hovoria o tom, čo má žiak vedieť, čo vedie  k objektivizácii hodnotenia. Kvalita procesu vzdelávania v regionálnom školstve sa zvyšuje vďaka domácim a zahraničným meraniam a porovnávaniam, ako sú  Monitor 9, Pisa, TIMSS,  PIRLS. K objektivizácii hodnotenia a k vyššej kvalite prispieva aj systém nových maturít, ktorých výsledky už akceptujú aj mnohé verejné vysoké školy.

Vzhľadom na všetky uvedené okolnosti vláda SR nesúhlasí s návrhom skupiny poslancov na vyslovenie nedôvery členovi vlády SR Martinovi Froncovi, poverenému riadením MŠ SR.